Kom ek val sommer weg met ’n belydenis: Ek het al in my slapende tiener se kamer ingesluip om te gaan loer wat heen en weer oor die luggolwe gestuur word, want ek het al rillers aan die hand van ander ouers se vertellings beleef. Sensuele boodskappies wat ’n mens laat bloos.
Wat ek toe gevind het, in plaas van gruwels, het my verlig en skaam gelaat: ’n Skadelose, liewe briefie van my kind se kêrel, afgesluit met ’n digitale drukkie. Dit kon anders gewees het. Die tweetjies het mekaar amper ’n jaar gelede ontmoet, en nie weer sedertdien meer as mekaar se agterkoppe in die kerk gesien nie, as ek die saak nou mooi verstaan nie. Maar dit klets aldag en heeldag met die duime.
Ek sou seker my kinders se selfone in die agtertuin wou begrawe, as dit nie daarvoor was dat daar baie nodige digitale drukkies ook kan wees nie, soos die skaam gesiggie, die biddende handjies en die drukkie wat ek drie-in-’n-ry moes stuur toe ek te kwaai was met my tiener na ’n rampspoedige Wiskundetoets. Drie klein prentjies sê: “Ek is so skaam oor hoe ek opgetree het. Sal jy my asseblief vergewe? Kan ek jou nou maar weer liefhê?” En die digitale drukkie wat sy toe terugstuur gevolg deur ’n hele rits hartjies in baie kleure spreek ook woorde wat ons nie in persoon vir mekaar sou kon sê nie.
Nou neem ons maar die goed met die sleg, praat openlik oor die woorde wat ons nie sou sê nie en daarom nie mag tik nie, en wanneer ons by die plek kom waar woorde nie genoeg is nie, plak ons blommetjies, hartjies en emosie-gevreetjies op strepe omdat dit soms meer oordra as woorde en soos twee veilige arms ŉ digitale drukkie om ’n tiener- of ’n ouerhart kan vou.
Hettie Brittz is ’n voormalige spraakterapeut en die outeur van twee ouerskapboeke en die Immergroen Ouerskapkursus. Sy bied landwyd en oorsee praatjies, kursusse en spanbousessies met ’n temperamentfokus aan. Besoek www.immergroenouerskap.co.za waar jy meer wenke oor ouerskap sal kry, asook nog inligting oor Hettie se boeke en kursusse.